32002D0268
L 092/34
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 8 април 2002 година
относно признаване по принцип на пълнотата на досиетата, представени за подробно проучване с оглед на възможното включване на никобифен, тритосулфурон и бифеназат в приложение I към Директива 91/414/ЕИО на Съвета относно пускането на пазара на продукти за растителна защита
(нотифицирано под номер С(2002) 1306)
(текст от значение за ЕИП)
(2002/268/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), последно изменена с Директива 2001/103/ЕО на Комисията (2), и по-специално член 6, параграф 3 от нея,
като има предвид, че:
(1)
Директива 91/414/ЕИО предвижда съставянето на списък на Общността за активните вещества, чието включване в състава на продукти за растителна защита се разрешава.
(2)
На 26 април 2001 г. BASF AG, Германия, представи на германските власти досие за активното вещество никобифен с заявление за включването му в приложение I към Директива 91/414/ЕИО. За тритосулфурона BASF AG, Германия, представи на германските власти заявление на 8 юни 2001 г. За активното вещество бифеназат Crompton Europe Ltd. представи заявление на нидерландските власти на 23 юли 2001 г.
(3)
Германските и нидерландските власти са уведомили Комисията, че по предварително проучване досиетата на съответните активни вещества изглежда отговарят на изискванията за данни и информация на приложение II към Директива 91/414/ЕИО. Представените досиета изглежда също отговарят на изискванията за данни и информация на приложение III към Директива 91/414/ЕИО за един продукт за растителна защита, съдържащ съответното активно вещество. В съответствие с член 6, параграф 2 от Директива 91/414/ЕИО досиетата впоследствие бяха изпратени от съответните заявители до Комисията и до другите държави-членки, и бяха отнесени до Постоянния фитосанитарен комитет.
(4)
Трябва официално да се потвърди, че досиетата се считат за съответстващи на изискванията за данни и информация, предвидени в приложение II към Директива 91/414/ЕИО, а за поне един продукт за растителна защита, съдържащ съответното активно вещество, на изискванията на приложение III към Директива 91/414/ЕИО.
(5)
Настоящото решение не трябва да засяга правото на Комисията да поиска от заявителя да представи допълнителни данни или информация на държавата-членка, определена за докладчик за дадено вещество, за да бъдат изяснени някои точки в досието.
(6)
Мерките, предвидените в настоящото решение са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
Досиетата, отнасящи се до активните вещества, определени в приложението към настоящото решение, които бяха представени на Комисията и на държавите-членки с оглед постигане включването на тези вещества в приложение I към Директива 91/414/ЕИО, отговарят по принцип на изискванията за данни и информация, изложенени в приложение II към Директива 91/414/ЕИО.
Досиетата отговарят също и на изискванията за данни и информация, изложенени в приложение III към Директива 91/414/ЕИО, що се отнася до един продукт за растителна защита, съдържащ съответното активно вещество, като се имат предвид предложените употреби.
Член 2
Докладващите държавите-членки извършват подробното проучване на съответните досиета и докладват на Комисията заключенията от техните проучвания, съпроводени с всички препоръки за включване или невключване на съответното активно вещество в приложение I към Директива 91/414/ЕИО и свързаните с това условия, възможно най-скоро и най-късно в рамките на една година, считано от датата на нотификацията на настоящото решение. Докладващата държава-членка информира нотификаторите относно веществата, записани в приложението към настоящото решение.
Член 3
Адресати на настоящото решение са държавите-членки.
Съставено в Брюксел на 8 април 2002 година.